Služba za socijalnu zaštitu, stambene poslove i društvene djelatnosti Grada Zenica, postupajući u skladu sa članom 17. stav 3. Zakona o korištenju, upravljanju i održavanju zajedničkih dijelova i uređaja zgrade (“Službene novine Zeničko-dobojskog kantona”, broj: 4/16) objavljuje :

**JAVNI POZIV**

**zainteresovanim fizičkim licima za obavljanje poslova prinudnog predstavnika etažnih vlasnika u zgradama na području Grada Zenica u kojima etažni vlasnici nisu izabrali predstavnika etažnih vlasnika**

**I**

Služba za socijalnu zaštitu, stambene poslove i društvene djelatnosti grada Zenica poziva sva zaintresovana fizička lica, da se prijave na Javni poziv za obavljanje poslova prinudnog predstavnika etažnih vlasnika u zgradama na području grada Zenica u kojima etažni vlasnici nisu izabrali predstavnika etažnih vlasnika.

**II**

Na ovaj Javni poziv mogu se prijaviti fizička lica koja su:

 - etažni vlasnici stanova na području grada Zenica,

 - starija od 18. godina i mlađa od 70. godina,

 - da imaju prijavljeno mjesto prebivališta na području grada Zenica,

- da imaju završenu najmanje SSS/ treći ili četvrti stepen, višu školsku spremu ili visoku školsku spremu.

**III**

Obrazac prijave na Javni poziv može se preuzeti u šalter sali grada Zenica ili na web stranici Grada Zenica.

Uz popunjenu prijavu na poziv neophodno je priložiti sljedeću dokumentaciju:

- dokaz o etažnom vlasništvu stana - ZK izvadak (da nije stariji od 15 dana),

- izvod iz matične knjige rođenih (original ili ovjerena kopija),

- dokaz o završenoj školi ,

-CIPS prijava o mjestu prebivališta ( da nije starija od 15 dana)

**IV**

Prijava sa potrebnom dokumentacijom, podnosi se na posebnom obrascu lično na protokol u šalter sali grada Zenica ili putem preporučene poštanske pošiljke u zatvorenoj koverti na adresu: Grad Zenica, Služba za socijalnu zaštitu, stambene poslove i društvene djelatnosti, ulica Trg BiH broj 6, sa naznakom "Prijava za javni poziv za obavljanje poslova prinudnog predstavnika etažnih vlasnika" – ne otvaraj-

**V**

Rok za podnošenje prijave na ovaj Javni poziv je 30 dana od dana objavljivanja.

**VI**

Prijavom na Javni poziv smatra se da je lice saglasno da bude imenovano za prinudnog predstavnika etažnih vlasnika u zgradama na području grada Zenica koje nisu izabrale predstavnika.

**VII**

Sva potrebna dokumentacija treba biti priložena u originalu ili ovjerenoj kopiji. Neblagovremene i nepotpune prijave neće se uzeti u razmatranje.

**VIII**

Lica koja ne ispunjavaju prethodno navedene uslove neće biti uvrštena na Listu kandidata prinudnih predstavnika etažnih vlasnika.

Nakon isteka roka za prijavu na Javni poziv, nadležna Služba će sačiniti Listu kandidata koji ispunjavanju uslove za obavljanje poslova prinudnog predstavnika etažnih vlasnika, o kojoj će biti upoznata sva lica koja su se prijavila na Javni poziv u skladu sa članom 17. stav 3. Zakon o korištenju, upravljanju i održavanju zajedničkih dijelova i uređaja zgrade (“Službene novine Zeničko-dobojskog kantona”, broj: 4/16).

Sa Liste kandidata koji ispunjavaju uslove za obavljanje poslova prinudnog predstavnika etažnih vlasnika nadležna Služba će, zavisno od potrebe i broja zgrada koje nemaju izabranog predstavnika etažnih vlasnika, rješenjem imenovati prinudnog predstavnika na period dok etažni vlasnici stanova ne izvrše izbor predstavnika etažnih vlasnika.

Rješenjem imenovan prinudni predstavnik stiče prava i obaveze vezane za poslove predstavnika etažnih vlasnika propisane odredbama Zakona o korištenju, upravljanju i održavanju zajedničkih dijelova i urađaja zgrade (“Službene novine Zeničko-dobojskog kantona”, broj: 4/16) i odredbama propisanih u podzakonskim aktima Grada Zenica koji se odnose na održavanje zgrada.

Dodatne informacije u vezi ovog Javnog poziva mogu se dobiti na broj telefona: 032/447-815 i 032/447-795.

Služba za socijalnu zaštitu, stambene poslove i društvene djelatnosti